**ՀԻՄՆԱՎՈՐՈՒՄ**

**«ԱԶԳԱՅԻՆ ԱՆՎՏԱՆԳՈՒԹՅԱՆ ՄԱՐՄԻՆՆԵՐՈՒՄ ԾԱՌԱՅՈՒԹՅԱՆ ՄԱՍԻՆ» ՕՐԵՆՔՈՒՄՓՈՓՈԽՈՒԹՅՈՒՆՆԵՐԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԵՎ «ԱԶԳԱՅԻՆ ԱՆՎՏԱՆԳՈՒԹՅԱՆ ՄԱՐՄԻՆՆԵՐԻ ՄԱՍԻՆ» ՕՐԵՆՔՈՒՄՓՈՓՈԽՈՒԹՅՈՒՆՆԵՐԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ ՆԱԽԱԳԾԵՐԻ ՎԵՐԱԲԵՐՅԱԼ**

**1. Ընթացիկ իրավիճակը, խնդիրները և իրավական ակտի ընդունման անհրաժեշտությունը**

«Ազգային անվտանգության մարմիններում ծառայության մասին» գործող օրենքի (այսուհետ` Օրենք) վերլուծությունը ցույց է տալիս, որ անհրաժեշտ է օրենքի մի շարք կարգավորումներ համապատասխանեցնել առկա օրենսդրության պահանջներին, առանձին դրույթներ նորովի կանոնակարգել՝ հաշվի առնելով ազգային անվտանգության մարմիններում ծառայության առանձնահատկությունները և սկզբունքները: Բացի այդ, օրենքի գործողության վերջին տարիների վերլուծությունը ցույց է տվել, որ առկա են նաև բազմաթիվ գործնական խնդիրներ, որոնք նույնպես կանոնակարգման կարիք ունեն:

Ազգային անվտանգության մարմիններում ծառայության սահմանային տարիքի շեմը ևս վերանայման կարիք ունի, մասնավորապես` «Ազգային անվտանգության մարմիններում ծառայության մասին» օրենքի 16-րդ հոդվածով սահմանված են հետևյալ տարիքային սահմանափակումները՝ ենթասպայական և սպայական խմբի մինչև մայոր, փոխգնդապետ կոչում ունեցողների համար՝ 50, իսկ գնդապետի համար՝ 55 տարեկանը: Զինվորական և դրան հավասարեցված այլ ծառայությունների համար ոլորտային օրենքներով նախատեսված են սահմանային տարիքի համեմատաբար ավելի բարձր շեմեր, օրինակ՝ «Զինվորական ծառայության և զինծառայողի կարգավիճակի մասին», «Ոստիկանությունում ծառայության մասին» և «Փրկարար ծառայության մասին» օրենքներով։ Նշված տարիքային սահմանափակումը հաճախ խնդիրներ է առաջացնում համակարգում որակյալ կադրերի համալրվածության ապահովման տեսանկյունից, մասնավորապես, խոչընդոտներ են ստեղծվում վերջիններիս մասնագիտական գիտելիքների օգտագործման, ձեռք բերված երկարամյա փորձի փոխանցման և ծառայության առջև դրված խնդիրների արդյունավետ լուծման համար։ Օրենքի 16-րդ հոդվածի 2-րդ մասի համաձայն՝ ազգային անվտանգության մարմիններում ծառայության ժամկետները տվյալ պաշտոնին նշանակելու իրավա­սություն ունեցող պաշտոնատար անձը բացառիկ դեպքերում կարող է երկարաձգել մինչև 5 (ազգային անվտանգության մարմինների ուսումնական հաստատության դասա­խոսական կազմինը և հետախուզական ու հակահետախուզական ստորա­բաժանումների` օպերատիվ-հետախուզական գործունեություն իրականացնող ավագ սպայական կազմի զինծառայողներինը` մինչև 10) տարի ժամկետով։ Նշված կարգավորումը հնարավորություն է տալիս մինչև 10 տարի ժամկետով երկարաձգելու միայն ազգային անվտանգության մարմինների ուսումնական հաստատության դասա­խոսական կազմի և հետախուզական ու հակահետախուզական ստորա­բաժանումների` օպերատիվ-հետախուզական գործունեություն իրականացնող ավագ սպայական կազմի զինծառայողների ծառայության ժամկետները։ Մինչդեռ, ԱԱԾ ռազմաբժշկական վարչությունում կադրային հոսքը բացառելու, ինչպես նաև որակյալ, փորձառու և բարձր մասնագիտական գիտելիքներով օժտված կադրերով ապահովելու համար, անհրաժեշտ է դիտարկել նաև բժշկական բնույթի մասնագիտական պաշտոններ զբաղեցնող ծառայողների ծառայության ժամկետն ավելի երկար ժամանակով երկարաձգելու հնարավորությունը: Անհրաժեշտ է հաշվի առնել նաև այն հանգամանքը, որ նշված պաշտոններում անձինք, որպես կանոն, ի սկզբանե ծառայության են ընդունվում ավելի բարձր տարիքում՝ նկատի ունենալով մասնագիտական կրթության առանձնահատկությունները (մասնավորապես՝ տևողությունը) և մասնագիտական բարձր որակների ձևավորման համար անհրաժեշտ ողջամիտ ժամկետը։ Միաժամանակ, նման մոտեցում որդեգրված է նաև «Զինվորական ծառայության և զինծառայողի կարգավիճակի մասին» և «Ոստիկանությունում ծառայության մասին» օրենքներում:

Հաշվի առնելով, որ ազգային անվտանգության մարմինների ծառայողների կարգապահական պատասխանատվության հետ կապված հարաբերությունները կանոնակարգվում են «Հայաստանի Հանրապետության զինված ուժերի կարգապահական կանոնագիրք» օրենքով, անհրաժեշտ է Օրենքի 22-րդ հոդվածով նախատեսված կարգապահական տույժերի անվանումները համապատասխանեցնել դրան, բացի այդ, նշված կանոնագրքի համաձայն կարգապահական տույժի արդյունքում իջեցված պաշտոնը կարող է վերականգնվել ոչ միայն կարգապահական տույժը հանելուց, այլև այն կրելու ժամկետը լրանալուց հետո, ինչը ևս անհրաժեշտ է ամրագրել Օրենքում:

Օրենքի 27-րդ հոդվածով նախատեսված՝ պաշտոնից ազատման հիմքերի առկայության պարագայում գործնականում որոշակի խնդիրներ են առաջանում նաև ազգային անվտանգության մարմիններում ծառայողների շահերի տեսանկյունից: Մասնավորապես, ծառայողական անհրաժեշտությամբ պայմանավորված որևէ ծառայողի պաշտոնից ազատելու դեպքում նախատեսված չեն հստակ կարգավորումներ մինչև այլ պաշտոնի նշանակելու հարցի լուծումը վերջինիս իրավական կարգավիճակի և ժամկետների վերաբերյալ: Հաշվի առնելով այն հանգամանքը, որ ազգային անվտանգության մարմիններում ծառայողական անհրաժեշտությամբ պայմանավորված ծառայողին մինչև մեկ այլ պաշտոնի նշանակելու հարցի լուծումը որոշակի ժամանակ կարող է անցնել, ուստի Օրենքով վերջիններիս կարգավիճակը այդ ընթացքում հստակեցնելու համար անհրաժեշտ է Օրենքի 26-րդ հոդվածում՝ կադրերի տրամադրության տակ վերցնելու հիմքերում լրացնել նաև նշված հիմքը: Տվյալ դեպքում, ծառայողական անհրաժեշտությամբ պայմանավորված՝ ազգային անվտանգության մարմիններում ծառայողին մինչև մեկ այլ պաշտոնի նշանակելու հարցի լուծումը, հստակ երաշխիքներ կսահմանվեն վերջինիս կարգավիճակի, իրավունքների, ինչպես նաև վարձատրության կապակցությամբ: Միաժամանակ, կարիք կա կադրերի տրամադրության տակ ծառայողին վերցնելու ընթացակարգը կանոնակարգելու նպատակով առանձին իրակական ակտ ընդունելու համար ՀՀ ԱԱԾ տնօրենին օրենքով համապատասխան լիազորություն վերապահելու՝ գործընթացն առավել մանրամասնորեն կարգավորելու համար:

Օրենքով հստակ սահմանված են ծառայողին պաշտոնից ազատելու և ծառայությունից արձակելու հիմքերը, ինչպես նաև առանձին դեպքերում պաշտոնից ազատելիս կադրերի տրամադրության տակ թողնելու դեպքերը: Նշված հիմքերի վերլուծությունը ցույց է տալիս, որ ծառայողը իր դիմումի համաձայն կարող է ազատվել զբաղեցրած պաշտոնից միայն այլ պաշտոնի տեղափոխվելու դեպքում, ինչպես նաև ծառայությունից արձակվելիս: Այլ հիմքերով պաշտոնից ազատումը կատարվում է գործատուի նախաձեռնությամբ, ընդ որում նման դեպքերում ծառայողը թողնվում է կադրերի տրամա­դրության տակ, ինչը ծառայողի աշխատանքային իրավունքների ապահովման երաշխիքներից է: Տարընկալումներից խուսափելու նպատակով անհրաժեշտություն է առաջացել հստակեցնելու Օրենքի 27-րդ հոդվածով սահմանված՝ ծառայողի՝ իր դիմումի համաձայն պաշտոնից ազատվելու հիմքը:

Օրենքի 28-րդ հոդվածով կարգավորվում են ծառայողների ատեստավորման հետ կապված հարաբերությունները՝ նախատեսելով, որ սպաներն ատեստավորվում են ծառայության յուրաքանչյուր 5տարին մեկ անգամ, իսկ ենթասպաները` 3 տարին մեկ անգամ: Նման տարբերակումը գործնականում որևէ դրական ազդեցություն չունի և մասնագիտական որակների բարձրացման խնդիր չի լուծում, առավել ևս, որ ենթասպայական պաշտոններին ներկայացվող պահանջները, այդ թվում՝ մասնագիտական կրթության տեսանկյունից, առավել մեղմ են: Հետևաբար, ատեստավորումն ավելի հաճախ անցկացնելն արդյունավետության տեսանկյունից հիմնավորված չէ:

Նշված հոդվածի 4-րդ մասի համաձայն՝ ատեստավորման ենթակա չեն տվյալ պաշտոնը մեկ տարուց պակաս ժամկետով զբաղեցնող ծառայողները, ինչը խոչընդոտներ է ստեղծում ազգային անվտանգության մարմինների աշխատանքի արդյունավետ իրականացման համար։ Մասնավորապես, ծառայության առանձնահատկություններից ելնելով, հաճախ անհրաժեշտություն է առաջանում այս կամ այն պաշտոնը փորձառու և բանիմաց ծառայողներով համալրելու, ինչպես նաև ծառայողի մասնագիտական ունակությունները գնահատելու և զբաղեցրած պաշտոնին համապատասխանությունը որոշելու համար ատեստավորումն իրականացնել արտահերթ, այսինքն՝ մինչև նախատեսված 5-ամյա ժամկետի ավարտը, իսկ առանձին դեպքերում ծառայողի առաջխաղացման հեռանկարը որոշելու նպատակով՝ նաև տվյալ պաշտոնը մեկ տարի զբաղեցնելուց ավելի շուտ։ Դրանով իսկ պայմանավորված առաջարկվում է ազգային անվտանգության մարմինների ղեկավարների հիմնավորված զեկուցագրերի հիման վրա ՀՀ ազգային անվտանգության ծառայության տնօրենի որոշմամբ նախատեսել նաև արտահերթ ատեստավորման անցկացման հնարավորություն։

Օրենքի 45-րդ հոդվածով կարգավորված են սովորելու կամ վերապատրաստվելու համար պետության կատարած ծախսերը փոխհատուցելու հետ կապված հարաբերությունները: Ներկայումս նախատեսվում է, որ ՀՀ պաշտպանության նախարարության ռազմաուսումնական հաստատությունում կրթություն են ստանալու նաև ՀՀ ազգային անվտանգության ծառայության սահմանապահ զորքերի համար պատրաստվող կադրերը, և «Զինվորական ծառայության և զինծառայողի կարգավիճակի մասին» օրենքի 65-րդ հոդվածում կատարված փոփոխությունների արդյունքում ամրագրվել է, որ ռազմաուսումնական հաստատությունն ավարտած և ՀՀ ազգային անվտանգության ծառայության սահմանապահ զորքերում սպայական պաշտոնի նշանակված սպայական կազմի զինծառայողներին ևս անյատույց օգտագործման իրավունքով բնակարաններ են հատկացվելու: Վերջիններիս հետ պայմանագրային զինվորական ծառայություն անցնելու մասին պայմանագիրը կնքվելու է նշված օրենքի 32-րդ հոդվածի 3-րդ մասի 3-րդ կետով սահմանված ժամկետով՝ 20 տարով, և միատեսակ մոտեցում ապահովելու նպատակով անհրաժեշտություն է առաջացել ազգային անվտանգության մարմինների նշված կատեգորիայի ծառայողների համար նախատեսել հետուսումնական պայմանագրային զինվորական ծառայություն անցնելու պարտավորությունը խախտելու դեպքում սովորելու համար պետության կատարած ծախսերի փոխհատուցումը «Զինվորական ծառայության և զինծառայողի կարգավիճակի մասին» օրենքով սահմանած կարգով իրականացնելու վերաբերյալ կարգավորում:

Օրենքի 47-րդ հոդվածով սահմանված են ազգային անվտանգության մարմինների ծառայողին ծառայությունից արձակելու հիմքերը, որոնք առավել հստակ շարադրման կամ վերանայման կարիք ունեն: Օրինակ՝ 1-ին մասի 7-րդ կետով նախատեսված է Հայաստանի Հանրապետության օրենսդրությամբ սահմանված կարգով կոչումից զրկվելու դեպքում ծառայությունից արձակումը: Նշված հիմքը փոխառված է եղել զինվորական ծառայությունից արձակման հիմքերից, այնինչ ազգային անվտանգության մարմիններում ծառայությունից արձակման հիմք է նախատեսված նաև դատարանի մեղադրական դատավճիռն օրինական ուժի մեջ մտնելու դեպքը, և հաշվի առնելով, որ կոչումից զրկումը ՀՀ քրեական օրենսգրքով նախատեսված պատժի տեսակ է, որը կիրառվում է դատարանի կողմից մեղադրական դատավճռով, ուստի կոչումից զրկելու դեպքը որպես արձակման ինքնուրույն հիմք նախատեսելն ավելորդ է:

Միաժամանակ, նախագծով առաջարկվում է նաև ԱԱԾ տնօրենի համար ծառայությունից արձակելու իրավունք վերապահել նաև դիտավորյալ հանցագործության հատկանիշներ պարունակող արարք կատարած այն ծառայողին, որի նկատմամբ քրեական հետապնդում չի իրականացվել կամ այն դադարեցվել է ոչ ռեաբիլիտացնող հիմքերով: Հարկ է ընդգծել, որ ծառայությունից արձակման (ազատման) համանման հիմք նախատեսված է «Ոստիկանությունում ծառայության մասին» օրենքի 45-րդ հոդվածի 1.1-ին մասով, իսկ ՀՀ ազգային անվտանգության մարմիններում ծառայության դեպքում նման հիմքի առկայության անհրաժեշտությունը պայմանավորված է ծառայության առավել առանձնահատուկ բնույթով:

Բացի այդ, Օրենքում կիրառվող մի շարք հասկացություններ այլևս արդիա­կան չեն, չեն համապատասխանում ՀՀ գործող օրենսդրությամբ ամրագրված ձևա­կեր­պումներին, մասնավորապես, խոսքը ՀՀ աշխատանքային, ինչպես նաև զինվորական ծառայությունը կանոնակարգող օրենսդրությամբ կիրառվող ձևակերպումների մասին է: Ներ­կայացված նախագծի նպատակն է վերացնել ստեղծված անհամապատաս­խա­նու­թյուն­ները և օրենքում տեղ գտած ներքին հակասությունները:

«Ազգային անվտանգության մարմինների մասին» օրենքում փոփոխություններ և լրացումներ կատարելու մասին» օրենքի նախագծի մշակման անհրաժեշտությունը պայմանավորված է օրենքում օգտագործվող հասկացությունները գործող օրենսդրությանը համապատասխանեցնելու և տեղեկատվական անվտանգության ապահովման ոլորտում ազգային անվտանգության ծառայության լիազորությունները հստակեցնելու անհրաժեշ­տությամբ:

**2. Առաջարկվող կարգավորման բնույթը**

Վերոգրյալի հաշվառմամբ նախագծով.

1. Օրենքի 16-րդ հոդվածի 1-ին մասում առաջարկվում է բարձրացնել ՀՀ ազգային անվտանգության ծառայության ենթասպայական և սպայական կազմերի զինծառայողների սահմանային տարիքի շեմը՝ 2 տարով:

2. Օրենքի 16-րդ հոդվածի 2-րդ մասում առաջարկվում է ազգային անվտան­գության մարմիններում ծառայության ժամկետը մինչև 10 տարով երկարաձգելու հնարավորությունը նախատեսել նաև ազգային անվտանգության մարմիններում բժշկական բնույթի մասնագիտական պաշտոններ զբաղեցնող ծառայողների համար:

3. Ազգային անվտանգության մարմինների ծառայողների կարգապահական պատասխանատվության հարցերին վերաբերող դրույթները համապատասխանեցվում են «Հայաստանի Հանրապետության զինված ուժերի կարգապահական կանոնագիրք» օրենքի պահանջներին:

4. Օրենքի 26-րդ հոդվածում՝ կադրերի տրամադրության տակ թողնելու հիմքերում առաջարկվում է լրացնել նաև ծառայողին, ծառայողական անհրաժեշտությամբ պայմանավորված, պաշտոնից ազատելու դեպքը: Միաժամանակ, կադրերի տրամադրության տակ ծառայողին թողնելու կարգը կսահմանվի ՀՀ ԱԱԾ տնօրենի հրամանով, որի համար օրենքով կնախատեսվի համապատասխան լիազորող նորմ: Հստակեցվում են նաև պաշտոնից ազատելու հիմքերը:

5․ 28-րդ հոդվածում առաջարկվում է սահմանել սպաների և ենթասպաների պարտադիր ատեստավորման միևնույն պարբերականություն՝ 5 տարին մեկ անգամ: Բացի այդ, նախատեսվում է սահմանել արտահերթ ատեստավորման անց­կաց­ման հնարավորություն՝ ազգային անվտանգության ծառայության ստորաբաժանումների ղեկավարների հիմնավորված զեկուցագրերի հիման վրա պետական լիազոր մարմնի ղեկավարի որոշմամբ։

6. Ամրագրվում է, որ ռազմաուսումնական հաստատությունում ուսումնառություն անցնելու համար «Զինվորական ծառայության և զինծառայողի կարգավիճակի մասին» օրենքի 32-րդ հոդվածի 3-րդ մասի 3-րդ կետով սահմանված ժամկետով պայմանագրային զինվորական ծառայություն անցնելու պայմանագիր կնքած, ռազմաուսումնական հաստատությունն ավարտած և ՀՀ ազգային անվտանգության ծառայության սահմանապահ զորքերում սպայական պաշտոնի նշանակված սպայական կազմի զինծառայողների կողմից հետուսումնական պայմանագրային զինվորական ծառայություն անցնելու պարտավորությունը խախտելու դեպքում սովորելու համար պետության կատարած ծախսերի փոխհատուցումն իրականացվելու է «Զինվորական ծառայության և զինծառայողի կարգավիճակի մասին» օրենքով սահմանած կարգով:

7․ 47-րդ հոդվածում հստակեցվում են ծառայությունից արձակելու հիմքերը, և որպես ծառայությունից արձակելու հիմք առաջակվում է նախատեսել նաև ծառայողի կողմից դիտավորյալ հանցագործության հատկանիշներ պարունակող արարք կատարելը, եթե նրա նկատմամբ քրեական հետապնդում չի հարուցվել կամ այն դադարեցվել է ոչ ռեաբիլիտացնող հիմքով։ Այս դեպքում լիազոր մարմնի ղեկավարի կողմից որոշում կայացնելու համար անհրաժեշտ հանգամանքները պարզելու նպատակով պարտադիր անցկացվելու է ծառայողական քննություն:

8․ Նախագծերով առաջարկվում է կատարել նաև մի շարք խմբագրական փոփո­խու­թյուն­ներ՝ հաշվի առնելով ՀՀ գործող օրենսդրությամբ ներկայումս կիրառվող իրավական ձևակերպումները և կարգավորումները:

9. «Ազգային անվտանգության մարմինների մասին» օրենքում նաև նախատեսվում է հստակեցնել և առավել համապարփակ կարգավորել տեղեկատվական անվտանգության ապահովման ոլորտում ազգային անվտանգության ծառայության լիազորությունները::

Նախագծերի ընդու­նու­մից հետո ՀՀ պետական բյուջեի եկամուտներում և ծախսերում փոփոխություններ չեն առաջանա:

**3. Ակնկալվող արդյունքը**

Նախագծերի ընդունման արդյունքում՝

1. Օրենքների դրույթները կհամապատասխանեցվեն ՀՀ օրենսդրությամբ նախատեսված իրավակարգավորումներին,

2. ազգային անվտանգության մարմիններում ծառայության ընթացքում պաշտոնի նշանակելու և պաշտոնից ազատելու հետ կապված հարաբերությունները (այդ թվում՝ ծառայության համար սահմանված տարիքային առավելագույն սահմանափակումները) կկանոնակարգվեն առավել հստակ՝ հաշվի անելով ազգային անվտանգության մարմիններում ծա­ռայության բնույթն ու առանձնահատ­կությունները, ինչպես նաև ազգային անվտան­գության մարմիններում պրոֆեսիոնալ կադրային համալրվածության կարևորությունը,

3. կլուծվեն ՀՀ ազգային անվտանգության մարմինների գործունեության ընթացքում առա­ջացող գործնական խնդիրները, կբարձրանա կադրային քաղաքականության արդյունա­վետությունը,

4. Օրենքով կհստակեցվեն Ազգային անվտանգության ծառայության տնօրենին վերապահվող լիազորությունները համապատասխան իրավահարաբերությունները գերատեսչական իրավական ակտերով կանոնակարգելու առումով:

Նախագծով առաջարկվող նոր լուծումներն ուղղված կլինեն նաև ազգային անվտանգության մարմիններում իրականացվող ծառայության նկատմամբ պատշաճ զգոնություն և անձնական առավել բարձր պատասխանատվություն սերմանելուն:

**4. Կապը ռազմավարական փաստաթղթերի հետ. Հայաստանի վերա­փոխ­ման ռազմավարություն 2050, Կառավարության 2021-2026թթ. ծրագիր, ոլոր­տա­յին և/կամ այլ ռազմավարություններ**

Նախագծերի ընդունումը բխում է Ազգային ժողովի 2021 թվականի օգոստոսի 26-ի N ԱԺՈ-002-Ն որոշմամբ հաստատված Հայաստանի Հանրապետության կառա­վա­րության (2021-2026թթ.) ծրագրի 1-ին գլխի «Ազգային անվտանգության մարմին­ների կայուն համա­կար­գը» կետ­ից: Համաձայն նշված կետի` ՀՀ ներքին և արտաքին անվտանգության, կայունու­թյան, հա­սա­րա­կու­թյան բնականոն գործունեության կարևորագույն նախապայմաններից է մշտապես կա­տա­րե­լա­գործվող, արդի մարտա­հրա­վերներին դիմակայելու ունակ, տեխնիկական զարգա­ցում­ներին համ­ընթաց ար­դիականացվող, համապատասխան որակյալ կադրերով համալրվող և հասա­րա­կու­թյան վստահությունը վայելող ազգային անվտանգության մարմինների առկա­յու­թյունը: Հետա­խու­զության, հակահետախուզության և ահաբեկչության դեմ պայքարի ուղղու­թյուն­ներով տեսա­նե­լի և գոհացուցիչ արդյունքների հասնելու համար գերակա խնդիր է ազ­գային անվտանգության մար­մինները տեխնիկապես վերազինելը, որակ­յալ նոր կադրերով, անհրա­ժեշտ մասնագետներով համալրելը:

***ՀՀ ազգային անվտանգության ծառայություն***